Avainsanat

Tiivistelmä



Avainsanat

1. Muutoksenhaku – Tutkittavaksi ottaminen – Muutoksenhakukelpoiset päätökset – Ensimmäisen oikeusasteen tuomioistuimen tuomion osa, jossa hylätään nimenomaisesti oikeudenkäyntiväite ennen kanteen hylkäämistä perusteettomana

(EY:n tuomioistuimen perussäännön 49 artiklan ensimmäinen kohta)

2. Kumoamiskanne – Kannekelpoiset toimet – Se, että komissio ei tutki kantelua, jossa sitä pyydetään toimimaan perustamissopimuksen 90 artiklan 3 kohdan (josta on tullut EY 86 artiklan 3 kohta) mukaisesti, ei ole kannekelpoinen toimi

(EY:n perustamissopimuksen 90 artiklan 1 ja 3 kohta (joista on tullut EY 86 artiklan 1 ja 3 kohta) ja 173 artiklan neljäs kohta (josta on muutettuna tullut EY 230 artiklan neljäs kohta))

Tiivistelmä

1. EY:n tuomioistuimen perussäännön 49 artiklan ensimmäisessä kohdassa tarkoitetut päätökset, joilla ratkaistaan väite siitä, että asia on jätettävä tutkittavaksi ottamatta, ovat toiselle asianosaiselle vastaisia päätöksiä, kun niissä joko hyväksytään tai hylätään tämä oikeudenkäyntiväite. Näin ollen tutkittavaksi otetaan komission tekemä valitus ensimmäisen oikeusasteen tuomioistuimen tuomion osasta, jossa hylätään nimenomaisesti komission sellaista kannetta, joka on nostettu sille osoitetun kantelun hylkäämisestä, vastaan esittämä oikeudenkäyntiväite, vaikka ensimmäisen oikeusasteen tuomioistuin on lopulta hylännyt tämän kanteen perusteettomana.

(ks. 50 kohta)

2. Perustamissopimuksen 90 artiklan 3 kohdassa (josta on tullut EY 86 artiklan 3 kohta) komissio velvoitetaan valvomaan, että jäsenvaltiot noudattavat niille kuuluvia velvoitteita 90 artiklan 1 kohdassa tarkoitettujen yritysten osalta, ja komissiolle annetaan nimenomainen toimivalta antaa tässä tarkoituksessa direktiivejä ja tehdä päätöksiä. Komissio voi todeta, että tietty jäsenvaltion toimenpide on perustamissopimuksen määräysten vastainen, ja osoittaa toimenpiteet, jotka kyseisen jäsenvaltion on toteutettava yhteisön oikeuden mukaisten velvoitteidensa noudattamiseksi.

Yksityisellä oikeussubjektilla voi tietyissä tilanteissa olla oikeus nostaa kumoamiskanne päätöksestä, jonka komissio osoittaa jäsenvaltiolle perustamissopimuksen 90 artiklan 3 kohdan nojalla, jos perustamissopimuksen 173 artiklan neljännessä kohdassa (josta on muutettuna tullut EY 230 artiklan neljäs kohta) määrätyt edellytykset täyttyvät. Perustamissopimuksen 90 artiklan 3 kohdan sanamuodosta ja kaikkien tämän artiklan sisältämien määräysten systematiikasta seuraa kuitenkin, ettei komission tarvitse ryhtyä näissä määräyksissä tarkoitettuihin toimenpiteisiin, sillä yksityiset oikeussubjektit eivät voi vaatia komissiota ottamaan kantaa tietyllä tavalla. Se, että kantajalla on suora ja erillinen intressi sellaisen päätöksen kumoamiseen, jossa komissio ilmoittaa, ettei se ryhdy toimenpiteisiin kantajan kantelun perusteella, ei voi luoda sille oikeutta riitauttaa tätä päätöstä. Kantaja ei voi myöskään vedota kanteen nostamista koskevaan oikeuteen, joka johtuisi asetuksesta N:o 17, jota ei sovelleta perustamissopimuksen 90 artiklan osalta. Tämä toteamus ei loukkaa hyvän hallintotavan periaatetta eikä muutakaan yhteisön oikeuden yleistä periaatetta. Mikään yhteisön oikeuden yleinen periaate ei edellytä sitä, että yrityksellä pitäisi olla oikeus nostaa kanne yhteisöjen tuomioistuimissa siitä, että komissio jättää nostamatta kanteen jäsenvaltiota vastaan perustamissopimuksen 90 artiklan 3 kohdan nojalla.

(ks. 66 ja 68–72 kohta)